英格蘭聯賽盃

英格蘭聯賽盃係由英格蘭足球聯賽主辦嘅一項淘汰制足球盃賽，1960–61年度球季舉辦第一屆。聯賽盃只開放畀英超聯賽同英格蘭足球聯賽成員共 92 隊成員參加，冠軍球隊可以出線參加歐霸盃，2021年改為進入歐洲協會聯賽附加賽。英超前列球隊通常覺得聯賽盃只係「雞肋」賽事，因為要應付歐聯或歐霸盃賽事，唔想主力球員太過操勞，只會派出大量副選球員或者年青球員去參加比賽。

盃賽名
英格蘭聯賽喺唔同時期接受過唔同嘅冠名贊助，盃賽名有多次改變：
 足球聯賽盃
 牛奶盃
 列度活士挑戰盃
 林比盧斯盃
 可口可樂盃
 禾靈頓盃
 加寧盃
 第一資本盃
 英格蘭足球聯賽盃
 卡拉寶盃

賽制 
比賽共分七圈進行：
 第一圈：全部英冠、英甲同英乙共70隊球隊，35隊勝出球隊晉級第二圈
 第二圈：35隊第一圈勝出球隊加上上一季由英超18同19位降落英冠兩隊同13隊唔需要參加歐洲賽嘅英超球隊共50隊，25隊勝出球隊晉級第三圈
 第三圈：25隊第二圈勝出球隊加上淨低7隊需要參加歐洲賽嘅英超球隊共32隊，16隊勝出球隊晉級第四圈
 第四圈開始：唔再加新球隊，一半勝出球隊晉級下一圈

除咗準決賽同決賽，其他以抽籤形式對賽，第一圈至八強同決賽都以一場過淘汰賽形式定勝負。由2018-19年度開始，除咗決賽之外，所有賽事如果喺法定時間之內打和，會取消加時，立即以互射十二碼決勝負。準決賽以主客制形式進行，冇作客入波優惠，若果兩回合總比數打成平手，喺次回合法定時間完結之後立即以互射十二碼決勝負。

足球賽
英格蘭足球